Владимир ЕНОВ

«ВИЕВ» НУМОЛО

Хантынь ёвкс

Эрясь-аштесь вейке нумоло. Весть, вирьга-янга яказь, сон арсезевсь:
–– Мекс мон весемеде пелян: ансяк марян кодамояк кашторкс, сеске чиезь туян? Пароль теевемс сехте виевекс: пелевельть эйстэнь вирень весе ракшатне ды нармунтне!
Теде арсезь, мольсь сон седе тов ды апак учо чалгавсь удыця овто лангс. Ней нумолось эзь тандадо, сон кучкордызе овтонть ды пижакадсь:
–– Хэй, тон, марят? Стяк тестэ! Тон мекс ким куншкас прыть удомо?
Овтось сыргозсь нумолонь кеме пстиематнеде, а мельсэ уракадсь, ёзынзе сельмензэ ды кевкстни:
–– Я-а, тон мекс а максат тень удомс?! Арази стувтык, киян мон? Вана кода стян, кода вить лапасон эшктян, мезе сестэ кадови эйстэть?
Ансяк нумолось пек бажась улемс весемеде виевекс, секскак, кувать апак арсе, мерсь тензэ:
–– Монь токавлимик?! Тон прясот арсят-арась? Мон –– нумоло! Мон тондеть виеван!
–– Кай! Те зярдо тон  кенерить  теевемс виевекс? –– дивазевсь овтось. –– Истямо вишкинят, ансяк пилеть тарныть!
–– Я-а, кортат, ансяк пилень тарныть? Эрьга, ютатано вирьганть ды вансынек, кие эйстэнек седе виев! Ансяк истя: мон молян икелев, тон ютак мельган ды вант, кода весе ракшатне ды нармунтне, монь неезь, кармить чиеме ды ливтямо кие ков!
–– Кай! Истя а эрси, –– седеяк пек дивазевсь овтось. –– Адя эно, мольтяно!
Ды сыргась нумолось икелев. Керш ёнов сельги –– чувтопрясто нармунтне ливтязевить, вить ёнов сельги –– вирень ракшатне орголить. Тесэ каршост понгсь ривезь –– сонгак, пулонь нолдазь, ношкстась. Нумолось таго сельгсь –– чувтопрясо аштиця кавалось витинзе сёлмонзо ды тусь ливтязь, мельганзо тусь куцьканоськак.
Мольсть-мольсть сынь вирьганть, лоткасть. Овтось пшкадсь нумолонтень:
–– Тон, лисни, алкукскак виеват! Ракшатне ды нармунтне кода нетядызь, эрьва ёнов срадыть-оргодить.
–– Ну, ней неик –– тондеть  виеван, –– мерсь нумолось овтонтень. –– Икелепелев эйсэнь иля токше!
Неть валтнэнь ёвтазь, сон тусь седе тов. Овтось кувать аштесь ве таркасо ды яла арсесь, кода истя лиссь: нумолось теевсь сондензэ виевекс.
«Виев» нумолось жо нейгак якси вирьга, виевчисэнзэ шны прянзо весе ракшатнень ды нармунтнень икеле. Ды киненьгак а кардави те тевденть.

Ютавтызе Татьяна МАТОРКИНА